b'\n_START_ARTICLE_\nSteven Nzonzi\n_START_SECTION_\nKlubkarriere\n_START_PARAGRAPH_\nNzonzi startede sin seniorkarriere hos Amiens SC i hjemlandet, der ogs\xc3\xa5 havde v\xc3\xa6ret hans klub i de sidste \xc3\xa5r af hans tid som ungdomsspiller. Han markerede sig for klubben i Ligue 2, og blev i sommeren 2009 solgt til engelske Blackburn Rovers. Han debuterede for klubben 15. august samme \xc3\xa5r i en Premier League-kamp mod Manchester City._NEWLINE_Efter tre \xc3\xa5r og 86 Premier League-kampe for Blackburn forlod Nzonzi klubben i sommeren 2012, efter den var rykket ned i The Championship. Han skiftede i stedet til Stoke City for en pris p\xc3\xa5 3,5 millioner britiske pund. Her spillede han de f\xc3\xb8lgende tre \xc3\xa5r, og blev efter s\xc3\xa6sonen 2014-15 k\xc3\xa5ret til \xc3\x85rets spiller i klubben._NEWLINE_I sommeren 2015 solgte Stoke Nzonzi til den spanske La Liga-klub Sevilla FC for en pris p\xc3\xa5 7 millioner pund. Han blev udvist i sin debut for klubben, der faldt 22. august samme \xc3\xa5r i et opg\xc3\xb8r mod M\xc3\xa1laga. I sin f\xc3\xb8rste s\xc3\xa6son var han med til at vinde Europa League-finalen mod Liverpool, og Nzonzi spillede hele kampen, som Sevilla vandt 3-1.\n_START_SECTION_\nLandshold\n_START_PARAGRAPH_\nNzozni st\xc3\xa5r (pr. maj 2018) noteret for to kampe for det franske landshold, som han debuterede for 10. november 2017 i en venskabskamp mod Wales. Han blev udtaget til sin f\xc3\xb8rste slutrunde \xc3\xa5ret efter, da han var en del af den franske trup til VM 2018 i Rusland._NEWLINE_Nzonzi spillede desuden i \xc3\xa5rene 2009-10 seks kampe for det franske U/21-landshold.'